### Beslutningstema

I denne sag træffes beslutning om anlægsbevilling og frigivelse af rådighedsbeløb fra dagtilbudsområdets udviklingspulje til to mindre anlægsprojekter til daginstitutionen i Højer.

### Historik

Der er til budget 2024-2026 afsat samlet set 6,200 mio. kr. til renoveringspulje dagtilbud.

I december 2023 godkendte Kommunalbestyrelsen at anvende 0,215 mio. kr. til delvis finansiering af tilbygning ved daginstitutionen Regnbuen i Skærbæk. Restpuljen udgør herefter 5,985 mio. kr., fordelt med hhv. 2,885 mio. kr. i 2024 og 3,100 mio. kr. i 2025.

### Sagsfremstilling

Status på flytningen af daginstitutionen i Højer til [adresse] er, at byggeriet går planmæssigt, og at den forventede indflytning vil ske primo maj 2024. Bygningskonsulenten har oplyst, at budgettet er opbrugt. Oprindeligt var en bålhytte en del af den godkendte anlægsbevilling, hvilket børnehaven ønskede at skifte ud til et skur til børnehavens Christianiacykler og gåvogne. På grund af manglende midler i den bevilligede anlægspulje, vil der ikke blive opført et cykelskur. Det vurderes, at cykelskuret kan etableres for 50.000 kr. Grundet manglende midler er det heller ikke muligt at indkøbe og opsætte et stakit til indhegning af småbørnsgruppens legeplads. Det vurderes, at den forventede udgift til etablering af stakittet vil beløbe sig til 100.600 kr.

### Økonomi

Etablering af cykelskur og et stakit til daginstitutionen i Højer er i alt beregnet til 150.600 kr.

Der anmodes om, at udgiften afholdes af Udviklingspuljen, hvor der i 2024 er afsat 2,885 mio. kr.

### Indstilling Fagchefen for Skole og Dagtilbud indstiller,

|  |  |
| --- | --- |
| at | der gives en anlægsbevilling til projekt "etablering af cykelskur og hegn daginstitution Højer" på 0,150 mio. kr., |
| at | der i budget 2024 afsatte rådighedsbeløb til projektet på 0,150 mio. kr. frigives, |
| at | projektet finansieres af det afsatte rådighedsbeløb fra "Renoveringspulje dagtilbud 2024", og |
| at | indstillingen videresendes til Økonomiudvalget og Kommunalbestyrelsen. |

Beslutning fra Børn- og Skoleudvalget, 7. maj 2024, pkt. 6:

Indstillingen anbefales.

George Kjær deltog ikke i behandling af punktet.

Beslutning fra Økonomiudvalget, 23. maj 2024, pkt. 15:

Indstillingen anbefales.

### Beslutning

Indstillingen godkendt.